《十月二十四夜雪霰用苏文忠和赵虢令韵》
宋代·张侃

营居在西关，鍊句谁能和。水深舟已行，雨骤云无奈。

残花蝶倦栖，弱柳鸟惊堕。桥杆挂稻头，小定事舂簸。

带湿芒尽除，易破粒渐瑳。世路久羊肠，人情随蚁磨。

每祈天雨宝，非是心好货。力行毋自画，浮言空相挫。

因閒到农家，暂憩同客坐。别港野凫归，断篱瘠牛卧。

老翁语殷勤，今岁多坎坷。望晴眼力枯，护田衣袂涴。

政恐官税亏，不顾茅屋破。老翁勿预愁，太守兼劝课。

丘明纪大饥，孟子悯人饿。瑞花舞绥绥，来秋真可贺。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。